Þingræður haldnar á Alþingi Íslendinga

Til þess að þau tvö mál, sem á dagskrá þessa fundar eru, megi koma á dagskrá og til umræðu þarf að leita afbrigða þar sem of skammt er liðið frá útbýtingu þingskjala og fyrri umr. Hafði forseti hugsað sér að leita afbrigða um bæði dagskrármálin í einu ef ekki koma athugasemdir þar um.

Ég fer fram á að það verði borið upp hvort í sínu lagi.

Frú forseti. Ég mæli fyrir till. til þál. um samþykki til frestunar á fundum Alþingis skv. 23. gr. stjórnarskrárinnar. Tillagan hljóðar svo: ,,Alþingi ályktar að veita samþykki til þess að fundum þingsins verði frestað frá 22. des. 1992, enda komi það saman á ný eigi síðar en 4. jan. 1993.`` Tillagan skýrir sig sjálf og ég mæli með því að hún verði samþykkt.

Virðulegi forseti. Ég vil spyrja hvaða rök eru fyrir því að fresta fundi Alþingis með þál. þegar gert er ráð fyrir því að fundir Alþingis hefjist að nýju fljótlega upp úr áramótunum, 4. eða 5. jan. Eru einhver rök fyrir því, virðulegi forseti, að það þurfi að samþykkja sérstaka þál. í þessu skyni, eða hvað? Ég spyr. Ég hefði haldið að samkvæmt þingsköpum væri nægilegt að hæstv. forseti ákvæði að fresta fundum Alþingis og boðaði þá að nýju með dagskrá. Það líður ekki svo langur tími á milli þessa fundar hér og þess fundar sem á að halda 4. eða 5. jan.

Frú forseti. Það er rétt hjá hv. þm. að hvor tveggja aðferðin gæti gengið í tilviki eins og þessu. Venja hefur þó oftar staðið til að þessari aðferð væri beitt. Ég tek það fram að það stendur ekki til af hálfu ríkisstjórnarinnar að notfæra sér neitt með stjórnskipulegum hætti þá þætti sem þessu mundu fylgja.

Virðulegi forseti. Ég tel út af fyrir sig mikilvægt að hæstv. forsrh. hefur hér gefið yfirlýsingu um að það verði ekki gefin út bráðabirgðalög þrátt fyrir það að tillagan yrði samþykkt, en ég vil engu að síður láta það koma fram að ég tel að það sé óeðlilegt þegar um svona stuttan tíma er að ræða að það sé verið að fresta fundum Alþingis með sérstakri samþykkt.

Frú forseti. Utanrmn. kom saman til fundar í hléi hér áðan og hefur nú gefið álit sitt á þskj. 573 um till. til þál. um samning milli Íslands, Noregs og Grænlands/Danmerkur um loðnustofninn á hafsvæðinu milli Íslands, Jan Mayen og Grænlands. Vil ég lesa þetta álit, með leyfi forseta: ,,Nefndin hefur fjallað um þingsályktunartillöguna sem felur í sér heimild til handa ríkisstjórninni að staðfesta fyrir Íslands hönd samning milli Íslands, Noregs og Grænlands/Danmerkur um loðnustofninn á hafsvæðinu milli Íslands, Jan Mayen og Grænlands sem undirritaður var í Kaupmannahöfn 25. júní 1992. Nefndin fékk á sinn fund um málið Jón Baldvin Hannibalsson utanrrh., Þorstein Pálsson sjútvrh. og Árna Kolbeinsson, ráðuneytisstjóra í sjútvrn. Nefndin ákvað að ræða málið frekar á næsta fundi sínum og fá þá greinargerð um túlkun á einstökum atriðum þess. Nefndin mælir með samþykkt tillögunnar með eftirfarandi breytingu: Í stað orðanna ,,18. maí 1992`` í lok tillgr. komi: 25. júní 1992.`` Undir nál. rita Björn Bjarnason, Össur Skarphéðinsson, Steingrímur Hermannsson, Geir H. Haarde, Páll Pétursson, Lára Margrét Ragnarsdóttir, Ingibjörg Sólrún Gísladóttir, Ólafur Ragnar Grímsson og Árni R. Árnason.

Virðulegi forseti. Þótt ég ásamt stjórnarandstöðunni standi að því nál. sem hér hefur verið flutt af hv. formanni utanrmn., þá þykir mér rétt að gera grein fyrir því að við leggjum afar mikla áherslu á og fögnum því að nefndin hefur ákveðið að taka málið til nánari athugunar og fá þá greinargerð um framkvæmd samningsins og mér þykir nauðsynlegt að fara örfáum orðum um það. Það eru atriði í þessum samningi sem eru ekki fullkomlega ljós og vísa ég þá sérstaklega til þess sem kemur hvað gleggst fram í yfirlýsingum með samningnum og svo 5. og 6. gr. samningsins sjálfs þar sem fram er tekið að Norðmenn skuli hafa rétt til þess að veiða innan íslenskrar fiskveiðilögsögu allt að 35% af þeim loðnukvóta sem þeim er ætlaður, síðan með takmörkunum í tíma og breiddargráðu. Þarna er ekki fullkomlega ljóst t.d. hvort Norðmenn mundu hafa einnig rétt til að veiða kvóta sem þeir fengju frá Grænlendingum, annaðhvort beint eða í gegnum þriðja aðila. Þetta er að sjálfsögðu afar mikilvægt, ekki síst þegar metið er hvaða kvóti eða hvaða afgangskvóti kemur til okkar veiða að lokum og þá ekki síst þegar samningur er gerður við aðila eins og Evrópubandalagið um skipti á loðnu og karfa. Ég ætla ekki að fara að lengja þetta með því að ræða þetta mál. Þetta er margslungið mál og ég vil bara lýsa því að ég fagna því að í utanrmn. var fullkomin samstaða um að gæta þyrfti mikillar varúðar í túlkun á þessu ákvæði og ég treysti því að það verði gert strax þegar þing kemur saman ný.

Það er komið að lokum síðasta fundar Alþingis á þessu ári eftir miklar annir undanfarna sólarhringa og fram undan er kærkomið hlé. Hv. alþm. og starfsfólki Alþingis gefst nú tækifæri til að vera samvistum við sína nánustu um hátíðirnar og njóta með þeim fagnaðarboðskapar og friðsemdar jólanna. Ég hygg að við séum öll vel að jólaleyfi komin eftir langar og strangar setur undanfarna daga. Ég færi skrifstofustjóra Alþingis og öllu starfsfólki hugheilar óskir um gleðilega jólahátíð og þakkir fyrir vel unnin störf undir miklu álagi, ekki síst undanfarin dægur. Þingmönnum öllum færi ég bestu óskir um friðsæla jólahátíð og bið fyrir kveðjur til fjölskyldna þeirra. Þeim sem eiga um langan veg heim að fara óska ég góðrar heimferðar og heimkomu og ég bið þess að við megum öll hittast heil á nýju ári.

Frú forseti. Ég vil fyrir hönd okkar þingmanna þakka frú forseta fyrir þau hlýju orð og þær góðu óskir sem hún fór hér með okkur til handa. Jafnframt vil ég þakka henni fyrir okkar hönd samveruna hér á haustþinginu. Embætti forseta Alþingis er eitt virðulegasta embætti þessarar þjóðar og vandi fylgir vegsemd hverri. Við óskum frú forseta og fjölskyldu hennar gleðilegra jóla og farsæls komandi árs og vonumst eftir að hitta hana heila og hressa hér á nýju ári. Jafnframt vil ég þakka starfsfólki Alþingis gott samstarf á haustþinginu og óska því gleðilegrar jólahátíðar og farsældar á komandi ári. Ég vil biðja alþingismenn að árétta þessa ósk mína með því að rísa úr sætum. --- 
            

Ég þakka hv. 1. þm. Norðurl. v. fyrir hlý orð í minn garð og minnar fjölskyldu og öllum þingmönnum fyrir að taka undir þau orð. Ég endurtek óskir mínar um gleðileg jól og gæfuríkt komandi ár.

Frú forseti. Forseti Íslands hefur gefið út svohljóðandi bréf: ,,Forseti Íslands gjörir kunnugt: Að ég, að tilskildu samþykki Alþingis, veiti forsrh. umboð til þess að fresta fundum Alþingis, 116. löggjafarþings, frá 22. des. 1992 og standi sú frestun til 4. jan. 1993, nema kveðja þurfi Alþingi saman samkvæmt síðari mgr. 23. gr. stjórnarskrárinnar. Gjört í Reykjavík, 22. desember 1992. Vigdís Finnbogadóttir. Davíð Oddsson. Forsetabréf um frestun á fundum Alþingis.`` Samkvæmt þessu umboði og með tilvísun til samþykkis Alþingis lýsi ég hér með yfir því að fundum Alþingis, 116. löggjafarþings, er frestað. Ég leyfi mér að óska hv. alþm. og starfsmönnum þingsins svo og landsmönnum öllum gleðilegra jóla og farsæls nýs árs.